Protokoll

Sentralstyremøte

Norges Blindeforbunds ungdom

Dato: 29. februar 2024 kl 17:30 – 19:00

Sted: Digitale plattformen Zoom

**Til stede:**

Styreleder Silje Solvang

Nestleder Maren Gjærde Tryggestad

Styremedlemmer: Henning Knudsen, Silje Madelen Ingvaldsen, William Skauen

Varamedlemmer: Knut Sørskår, Casper Rønning

# SAK 30/24 Orientering om administrativ drift av kontoret

Silje orienterte om driften på kontoret.

Daglig leder og sentralstyret har, som følge av uenigheter knyttet til organisasjonens drift og prioritering av de administrative ressursene, blitt enige om å avslutte arbeidsforholdet i all minnelighet. Arbeidsforholdet ble formelt avsluttet den 17. januar.

Den 2. februar ble det publisert en stillingsannonse på flere plattformer, inkludert Finn.no, LNU sine nettsider, Unge funksjonshemmedes nettsider, Frivillighet Norge sine nettsider og Arbeidsplassen.no. Søknadsfristen for stillingen er satt til mandag den 26. februar.

En arbeidsgruppe bestående av Silje Solvang, Maren Gjærde Tryggestad, Henning Knudsen og Silje Madelen Ingvaldsen ble nedsatt for å gjennomgå søknadene og velge ut kandidater til første intervju.

En ansettelseskomité bestående av Silje Solvang og Henning Knudsen ble nedsatt for å gjennomføre intervjuene.

I tillegg til driftsoppgavene har styreleder Silje, i samarbeid med organisasjonsrådgiveren, jobbet med å ferdigstille årsregnskapet, fullføre rapporteringer til eksterne støtteordninger, Frifondrapportering, utmelding av medlemmer som er blitt for gamle til å være medlem i NBfU, innhentet medlemstall og andre administrative oppgaver.

Revisjon av årsregnskapene var egentlig satt til 22. og 23. februar, men på grunn av situasjonen på kontoret har det ikke latt seg gjøre å ferdigstille årsregnskapet i tide til revisjon. Derfor er revisjonen nå flyttet til 22. og 23. april.

**Vedtak:** Styret takker Blindeforbundets HR- og økonomiavdeling for svært god hjelp i prosessen med de administrative utfordringene som har vært i NBfU de siste par månedene. Styret ser frem til en spennende ansettelsesprosess og til ferdigstillelse av årsregnskapet.

# SAK 31/24 Prokurarett i Norges Blindeforbunds ungdom

Prokurarett er en del av juridisk praksis som omhandler fullmakter gitt til en person av organisasjonen. Hos NBfU har dette pleid å være daglig leder. Disse fullmaktene tillater personen å utføre juridiske handlinger på vegne av organisasjonen, for eksempel å signere kontrakter, inngå avtaler, og håndtere økonomiske transaksjoner i nettbanken. Styret bestemte den 29. januar 2024 at styreleder Silje Solvang og nestleder Maren Gjærde Tryggestad skal inneha prokuraretten i fellesskap. Det vil si at det til enhver tid må være to signaturer for å inngå avtaler og kontrakter på vegne av organisasjonen.

**Vedtak**: Styret besluttet å velge styreleder Silje Solvang og nestleder Maren Gjærde Tryggestad til og sammen ha prokurarett på vegne av Norges Blindeforbunds ungdom frem til ny daglig leder er på plass.

# SAK 32/24 Frifond organisasjon 2023

Silje orienterer om at på bakgrunn av en administrativ svikt av kontoret, hvor frifondmidlene ikke ble overført fra sentral sin konto til regionene i tide til fristen som var 31.12 2023 vil vi måtte tilbakebetale årets frifondmidler til LNU. Dette var til sammen en sum på 123 000kr som skulle fordeles på de seks regionene i NBfU.

Styret tok en diskusjon rundt hvem som skal stå for tapet av disse midlene, og besluttet å forhøre seg med regionslederne om de synes det er i orden at vi anser disse midlene som tapt i 2023 fremfor at dette blir tatt fra NBfU sentralt sin egenkapital.

Grunnen til dette er at det kun var to regioner som leverte den obligatoriske Frifondrapporten og det var et felles ansvar å påse at midlene ble overført til regionens konto.

**Vedtak**: Regionskontaktene forhører seg med sin regions styreleder om de synes det er i orden at Frifondmidlene anses som tapt i 2023. Saken tas til orientering.

# SAK 33/24 Vedtektsendringer

Per fristen for vedtektsendringer 15. januar 2024 har det kommet inn fem vedtektsendringer fra Sentralstyret.

Forslag 1 innebærer at vedtektene gir hjemmel for opprettelsen av

lokallag, og pålegger landsmøtet å gi vedtekter for lokallagene. Disse er

ment å være kortfattede, og kun gi helt nødvendige regler for

gjennomføring av lokallagenes årsmøter, styrearbeid og oppløsning.

Dette dokumentet vil ikke være underlagt endringsreglene vedtektene,

og kan derfor endres raskere ved behov. Ulempen med forslaget er at

organisasjonen da vil få to ulike dokumenter som regulerer lokallag og

regioner. Samtidig vil dette være mer i tråd med landsmøtets vedtak, om

at det kun skal gis en mulighet til å opprette lokallag, uten at dette skal få

betydning for regionenes status.

**Sentralstyrets innstilling:** Landsmøtet vedtar forslag 1 eller forslag 2

Forslag 2 innebærer at lokallagene tas inn i dagens vedtekter. Dette vil

medføre en rekke endringer, og gjøre vedtektene vesentlig lengre.

Fordelen er selvsagt at vi på denne måten får sentralleddet, regionene

og lokallagene regulert på samme sted.

Forslag 1 åpner, i motsetning til forslag 2, også for interessebaserte

lokallag. Der regionen etter forslag 1 vil kunne opprette for eksempel

lokallaget «Vest Sjakk», begrenser forslag 2 seg til kun å omfatte

geografiske lokallag.

**Sentralstyrets innstilling:** Landsmøtet vedtar forslag 1 eller forslag 2

Forslag 3

Type forslag: strykningsforslag.

Dagens ordlyd:

«Medlemmer som innehar verv det året de fyller 35, får fullføre dette så lenge dette

begrenser seg til og med det kalenderåret de fyller 36.»

Dette foreslås strøket. Da vil kravet i §3.5, om at medlemskap kreves for tillitsverv gjelde, og

vervet avsluttes da 31. desember det året den tillitsvalgte fyller 35.

**Sentralstyrets innstilling:** Forslaget avvises til fordel til forslag 4

Forslag 4

Type forslag: Endringsforslag

§3-4 Dagens ordlyd:

«Medlemmer som innehar verv det året de fyller 35, får fullføre dette så lenge dette

begrenser seg til og med det kalenderåret de fyller 36.»

Ny ordlyd:

«Medlemmer som innehar verv det året de fyller 35, kan fullføre dette, men må fratre på

førstkommende års- eller landsmøtet det året de fyller 36, også om de er valgt for en lengre

periode.»

**Sentralstyrets innstilling:** Vedtas

Forslag 5

Type forslag: Redaksjonelt endringsforslag

Gjelder: §3.4 og 3.5.

Sentralstyrets innstilling: Forslaget vedtas.

Det foreslås at § 3.4 og § 3.5 bytter plass. Dette med mindre forslag 3 vedtas.

# SAK 34/24 Eksternt søkt prosjekt hos Bufdir

Silje og Maren orienterer om at de etter vedtak fra sentralstyret har sendt inn en søknad til barne,- ungdoms- og familiedirektoratet (Bufdir) om å starte et prosjekt rettet mot universell utforming sett fra brukerperspektivet. Prosjektperioden vil gå fra mai til desember 2024 og prosjektet vil basere seg på foredragsholdning, innholdsproduksjon og etablering av undersøkelser for å øke engasjementet og vise viktigheten av universell utforming sett fra brukerperspektivet. Prosjektet retter seg mot utdanningsinstitusjoner, bedrifter, departementer, organisasjoner og andre interesserte.

# SAK 35/24 Orienteringssaker

Silje orienterer om forelesning for studentene ved emnet «fysisk aktivitet og funksjonshemming» for Norges idrettshøgskole.

Den 31. januar holdt styreleder Silje og idrettsrådgiver i Blindeforbundet Adrian forelesning for studenter ved Norges idrettshøgskole. Temaene dreide seg rundt tilrettelegging og likeverdig deltagelse for synshemmede i idrett og fysisk aktivitet. Vi fikk også vist studentene goalball og ledsagerteknikker.

Silje orienterer om forespørsel workshop med Politidirektoratet.

Etter en brukertest for politidirektoratet, fikk NBfU forespørsel om å holde workshop for alle interesserte som jobber i Politidirektoratet. De ønsker innspill på blant annet synstolkning, universell utforming og tilgjengelighet og kommunikasjon med synshemmede.

Styret tok en diskusjon og ønsker med stor interesse å imøtekomme forespørselen for å holde workshop.

Silje orienterer om forelesning for kroppsøvingsstudenter ved Universitetet i Sørøst-Norge.

NBfU har fått forespørsel om å holde dagsforelesning for studentene som studerer kroppsøving og fysisk aktivitet. Forelesningen vil avholdes mellom 09:00 og 14:00 og tema vil dreie seg rundt tilrettelegging, synstolkning, goalball og ledsagerteknikker.

Silje Madelen orienterer fra foredrag på voksenopplæringen på Steinkjer videregående skole på tema «kommunikasjon i møte med synshemmede». Elevene viste svært stor interesse og stort engasjement rundt temaet og forelesning til neste år er allerede booket.

**Vedtak**: Styret ønsker å imøtekomme forespørselen fra politidirektoratet og tar de resterende orienteringene til orientering.

# SAK 36:24 Hotell til Landsmøte 2024

Etter orientering fra daglig leder om at rom til Landsmøtet på Hurdal var bestilt, viser det seg i ettertid at dette ikke er gjort likevel. Sentralstyret satt derfor ned en arbeidsgruppe som skal innhente priser fra aktuelle hoteller, da Hurdal nå er fullbooket.

Vedtak: En arbeidsgruppe bestående av Silje Solvang, Henning Knudsen og Silje Madelen Ingvaldsen ble satt ned til å innhente tilbud i tråd med budsjettet vedtatt av Landsmøtet 2023.